
1. אגרות בקשות לאיחוד משפחות בישראל:
תקנות האזרחות (תיקון), התשס"ב-2002
תקנות הכניסה לישראל (תיקון), התשס"ב-2002.


היו"ר יעקב ליצמן:

	אנחנו דנים באגרות בקשות לאיחוד משפחות בישראל: תקנות האזרחות (תיקון), התשס"ב-2002, ותקנות הכניסה לישראל (תיקון), התשס"ב-2002.

דניאל סלומון:

	אנחנו גובים היום אגרות אך ורק על פי מה שנקבע בתקנות.

היו"ר יעקב ליצמן:

	מה זה איחוד משפחות?

דניאל סלומון:

	אנחנו צריכים לאשר כאן שני סוגים של איחוד משפחות. מדובר במצב של תושב קבע, שאיננו אזרח ישראל, שרוצה להזמין ארצה את בן-זוגו הזר. מצב שני הוא אזרח ישראלי שרוצה להזמין את בן-זוגו הזר להיות איתו בישראל. שניהם רוצים להביא את בן-זוגם הזר לישראל, כאשר מדובר בזר שאין לו זכות לחיות בישראל, כלומר הוא לא זכאי  על פי חוק השבות. 

הבקשות טופלו בצורה של איחוד משפחות. זה דבר שמטופל הרבה שנים במשרד, כאשר בשנת 1996 ההליך היה קצר יחסית: אנשים הגישו בקשות, עברו איזו בדיקה לא מעמיקה, ובן-הזוג הזר, שהבקשה שלו אושרה, קיבל ישירות ומיידית תושבות קבע בישראל. בסוף 1996, כשמשרד הפנים זיהה תופעות של נישואים פיקטיביים בישראל..

היו"ר יעקב ליצמן:

	מי מעוניין לבוא בתור תושב קבע לישראל?

דניאל סלומון:

	אלפים.	בשנת 1996  המשרד עבר למצב של בחינת הבקשות האלה בהליך מדורג, כלומר לא לתת את המעמד באופן מיידי אלא לבחון את הבקשה בפרק של כמה שנים. הבדיקות האלה נבחנו הרבה יותר לעומק. בדקו את הקשר בין בני הזוג, את כל הרקע הביטחוני. בני הזוג הוזמנו לשימוע במשרד הפנים. התהליך נמשך על פני 5 שנים ורבע עד קבלת המעמד הסופי של תושבות הקבע. 

במקביל, במשך שנים, אזרחים יהודים הזמינו זרים. הזרים האלה קיבלו מעמד מיידי בישראל על פי חוק השבות. ב-1999 בית המשפט קבע שכשאזרח ישראלי מזמין זר מבחוץ, חוק השבות לא יחול יותר. הוא קבע שחוק השבות נועד לבני-זוג ששניהם רוצים לעלות ארצה, גם אם אחד מהם לא יהודי.  בית המשפט קבע שההליך שמדבר על אזרח ישראלי שמזמין צריך להיות משופר יותר וקצר יותר. יש פה שני הליכים שונים שמשקפים את העלויות האמיתיות שיש במשרד. כיום, האגרות מדברות על כמה מאות שקלים לבקשות האלו, מה שלא משקף את העבודה.

צלי רשף:

	כמה זה היום? 

דניאל סלומון:

	כשמדובר בתושב קבע שמזמין זה אגרה חד-פעמית של 550 שקלים, וכשמדובר באזרח ישראלי שמזמין זה 135 שקלים.

שגית אפיק:

	ואתם מעלים את זה ל2325?

דניאל סלומון:

	כן. 

היו"ר יעקב ליצמן:

	כמה עולה בארצות הברית?

דניאל סלומון:

	1000 דולר. 

היו"ר יעקב ליצמן:

	אז למה לא העלתם את זה ל-1000 דולר? אני יכול להסכים להעלאה, אבל תסביר לי למה ההעלאה כל כך דרסטית. אם זה הרבה זמן מתגלגל, כפי שציינת קודם, יכולת להעלות מ-500 ל-1200 ואחר כך מ-1200 ל2300.

צלי רשף:

	כמה פניות כאלה יש בשנה? כמה היו ב-2002?

היו"ר יעקב ליצמן:

	צלי, תשאל כמה יהיו מהיום אחרי העלאה כזאת. יש לנו סמכות לעשות את זה בשני שלבים?

הרצל גדז':

	הייתי רוצה להעביר את זה. בזמנו, כאשר האגרה היתה עד ההצעה שאנחנו מציעים פה, התהליך היה תהליך חד-פעמי וקצר. מאז אותו בג"ץ שקבע שההליך עצמו הוא תהליך של כ-5 שנים, לא בוצע שינוי באגרה והמשכנו לפעול לפי האגרה הישנה. אותנו זה מחייב לטפל בסוגיה כ-5 שנים רצוף, עם הרבה מאוד פעולות של עבודה ותיאום בין-משרדי. העבודה היא גם מול גורמים רלוונטיים שצריכים לבדוק את אמיתות המידע שמגיע. צריך לזכור שתוך כדי התהליך הזה הם זוכים לקבל מעמד של תושב ארעי שמקנה להם זכויות של ביטוח לאומי וביטוח רפואי.

היו"ר יעקב ליצמן:

	הרצל, האם אתה מוכן לפצל את העלאה לפעמיים?

הרצל גדז':

	זה לא ישקף את המציאות. המחויבות של לקבל אנשים מסטטוס אחד ולתת להם סטטוס אחר, כאשר צריך לזכור שבשלב הביניים הם מקבלים מעמד שמקנה להם זכויות של ביטוח לאומי וביטוח רפואי, היא מחויבות רבה. הם לא נפגעים כלכלית מהבחינה הזאת, אבל המדינה כמדינה צריכה להשקיע בנושא הזה הרבה מאוד עבודה.

צלי רשף:

	אתה יכול לתת נתונים על כמות הפניות?

הרצל גדז':

	יש לנו כ-1000 פניות בשנה.

צלי רשף:

	כשמתוכם כמה אתה מאשרים? מה סוג האוכלוסייה שפונה?

הרצל גדז':

	יש אזרחים ישראלים, שהם יהודים לכל דבר, שמתחתנים עם זרים או זרות לא יהודים. 

דניאל סלומון:

	עד שנת 1999 כל זר או זרה שהתחתנו עם יהודים תפשו אותם כבני-זוג שזכאים מטעם חוק השבות. ב-1999 בג"ץ קבע שזה לא בן-זוג של יהודי והם אמורים לפנות בדרך הזאת.

צלי רשף:

	האם יש מקרים של בני-מיעוטים?

הרצל גדז':

	יש הרבה מקרים של בני מיעוטים. כמו שיש את היהודי שמתחתן עם זרה, כך יש בני מיעוטים שמתחתנים עם תושבי שטחים או תושבי מדינה ערבית כלשהי. התהליך הוא אותו תהליך של התאזרחות.

מיכאל קליינר:

	הם רוצים להאתחד כאן?

הרצל גדז':

	כן.

מיכאל קליינר:

	למה שלא יתאחדו שם? לא ידעתי שגם פה זאת מדינה ערבית.

צלי רשף:

	למה תושב קבע צריך לשלם עוד 1000 שקל ביחס לאזרח? הוא לא דורש ממך יותר עבודה, נכון?

הרצל גדז':

	זה הרבה יותר עבודה.


צלי רשף:

	אולי זה הקטגוריזציה של מי זה ומי זה. אם זה מה שעומד ביסוד העניין, אז לפחות את האבחנה בין שתי האגרות אנחנו לא רוצים לאשר. כמה זה תושבי קבע בפניות וכמה זה אזרחים?

אברהם לקח:

	מעל 50% תושבי מזרח ירושלים.

צלי רשף:

	זאת אומרת שאם תקחו ותעשו אגרה ממוצעת, מבחינת ההכנסות שלכם והעבודה שלכם זה יצא אותו דבר.

היו"ר יעקב ליצמן:

	האוכלוסייה שאתה מדבר עליה דורשת יותר עבודה.

מיכאל קליינר:

	כמה מתושבי ירדן והשטחים קיבלו תושבות ישראלית כתוצאה מהתקנה הזאת ב-5 או 10 השנים האחרונות?

הרצל גדז':

	היו 16 אלף בקשות שאושרו בעשור האחרון. מדובר, במהלך העשור האחרון, על  80-100 אלף איש שקיבלו אזרחות. 

מיכאל קליינר:

	אדוני היושב-ראש, כתוצאה מזה יש לך עוד 100 אלף אזרחים שרבים מהם עוינים אותך. בניגוד לאמריקה, לא ביקשת מהם שבועת אמונים למדינת ישראל.

אבשלום וילן:

	על סמך מה אתה קובע את זה? נכנסו לפה למעלה ממיליון יהודים בעשור האחרון וכולנו תמכנו בזה. אתה עושה פה הכללה שהיא בלתי נסבלת. 

מיכאל קליינר:

	למה הכללה?

אבשלום וילן:

	אתה ידעת מראש  ש-100 אלף איש עוינים את מדינת ישראל? על סמך מה?

מיכאל קליינר:

	אמרתי שרובם, לא כולם.

צלי רשף:

	ה-16 אלף האלה הם מתוך כמה בקשות?

אברהם לקח:

	מתוך כ-24 אלף בקשות. צריך לזכור שהצד המזמין בבקשות שלא אושרו, שהוא הצד הישראלי, נולדים לו ילדים, ולפי החוק הם מקבלים מעמד בישראל והם מגיעים לארץ.

צלי רשף:

	זאת אומרת שאנשים נמצאים פה ממילא, אתה רק נותן להם מעמד. מקובל עלי שאם זה תהליך שטעון טיפול שייגבו עליו אגרות, אבל לא מקובל עלי שהאגרות יהיו שונות. אני חושב שהאגרה צריכה להיות מוטלת באופן שווה על שני הסטטוסים. אם אומרים שהאגרה צריכה להיות בין 2300 ל1300, אז אני מציע שזה יהיה 1800. 

היו"ר יעקב ליצמן:

	יש לכם אפשרות לעשות את זה?

אמנון כהן:

	אני חושב שצריך להשאיר את זה לשיקול דעתם.

מיכאל קליינר:

	אני חושב שהאגרה נמוכה, אבל אני אתמוך בה.

באנה שגרי-בדארנה:

	אנחנו לא מתנגדים באופן גורף להעלאת אגרות. אם יש עלויות לטיפול בבקשה, צריך לבדוק בהתאם איך אפשר לטפל בעניין הזה מבחינת אגרות. הבעיה היא שהשיקול שעמד מאחורי העלאת האגרות הוא לא השיקול הפונקציונאלי אלא השיקול הדמוגרפי.

היו"ר יעקב ליצמן:

	את מהאגודה לזכויות האזרח. אנחנו מדברים פה על הזכות של האדם לפני שהוא אזרח.

אבשלום וילן:

	מדובר בבן-זוג של האזרח הישראלי.

באנה שגרי-בדארנה:

	לגבי השאלה אם זה כן זכויות אזרח או לא זכויות אזרח, ברור שזאת הזכות של האזרח הישראלי לחיי משפחה, ללא קשר אם בן-הזוג שלו ישראלי או לא.

יחזקאל לביא:

	למה בארצות הברית, בפינלנד ובצרפת זה כך?

באנה שגרי-בדארנה:

	זה לא נכון. אתה לא מדייק.

יחזקאל לביא:
	
	אני מדייק, כי הייתי שם ובדקתי את זה.

באנה שגרי-בדארנה:

	לכל אזרח ישראלי הזכות לחיי משפחה. הזכות הזאת מעוגנת גם בחקיקה הישראלית, גם בפסיקה הישראלית. הזכות הזאת כוללת את הזכות לאחד את בן-זוגו הלא ישראלי. להעמיס אגרות שהן פי 10 מהאגרה הנוכחית..

היו"ר יעקב ליצמן:

	מתי היתה העלאה האחרונה?

באנה שגרי-בדארנה:

	ב-2001.

הרצל גדז':
	
	למעלה מ-6 שנים.

אברהם לקח:

	התשומות בעבודה הזאת, כמו שכבר נאמר, עלו לא רק למשרד הפנים אלא למשרדים שנותנים את השירות למשרד הפנים.

היו"ר יעקב ליצמן:

	אם אנחנו מסתכלים על מתי היתה העלאה האחרונה, כאשר אנחנו יודעים שהעבודה בשנים האחרונות רק רבה יותר, אז זאת לא טענה. הטענה לגבי ההבדלים זה משהו אחר.

באנה שגרי-בדארנה:

	ההבדלים נובעים מכך שרוצים לצמצם את כמות האזרחים שהם לא יהודים או אזרחים. 

מיכאל קליינר:

	יהיה מי שישלם את זה.

רחמים מלול:

	גובה האגרה ימנע מהם לעשות את זה?

באנה שגרי-בדארנה:

	אני לא אומרת את זה.

באנה שגרי-בדארנה:

	אני משווה לדברים שהם כספיים. 

היו"ר יעקב ליצמן:

	נדמה לי שבית משפט העלה לאחרונה את הסכומים של בג"ץ פי 3. לא שמעתי שהאגודה לזכויות האזרח באה להתלונן נגד בית משפט כנגד זה שהעלו את זה.

באנה שגרי-בדארנה:

	התלוננו גם נגד זה.

צלי רשף:

	נראה שיש פה חלוקה כך שהאגרה הגבוהה תחול על ערבים והאגרה הנמוכה תחול על יהודים. האם זה נכון?

הרצל גדז':

	אנחנו התלבטנו אם להטיל אגרה זהה על האזרח והתושב. הנושא הזה עלה לראשונה לדיון ב-16 בינואר 2000 ואושר. עצרנו אז הכל כדי לבדוק מחדש את כל נושא העלויות.  אחרי עבודה מאומצת הגענו למסקנה שיש הבדל בין טיפול בבקשה של אזרח לטיפול בבקשה של תושב בהיבט של המעמד שלו, לא בהיבט של הלאום שלו.

היו"ר יעקב ליצמן:

	מי בעד אגרות בקשות לאיחוד משפחות בישראל: תקנות האזרחות (תיקון), התשס"ב-2002; תקנות הכניסה לישראל (תיקון), התשס"ב-2002?

ה צ ב ע ה
בעד – 5
נגד – 3
אושר



























2. צו הבלו על דלק (פטור) (תיקון), התשס"ג-2002.

ישעיהו בן-יהונתן:

	ההצעה שאנחנו עומדים להציע עכשיו היא הצעה טכנית בעיקרה. הפטור על הדלק היה קיים על פי אמנה שנחתמה בשנת 1978. הם קיבלו את הפטור בצורה טכנית באמצעות שגרירות גרמניה בישראל. על פי האמנה צריכים לתת את זה בצורה מסודרת. זה בא כדרישה למכון גתה משגרירות גרמניה. בתעריף המכס יש פטור ספציפי למכון גתה. לקחנו את הפטור בצו הבלו על הדלק, עשינו את ההסדר וטיפלנו בו מול שגרירות גרמניה. אין כאן לא תוספת פטור ולא ביטול פטור, אנחנו נשארים באותו מצב, רק בצורה מסודרת יותר. זה נותן לנו יותר אינפורמציה לגבי מי קיבל מה וכמה.

סמדר אלחנני:

	אתם צריכים לשאול איך נותנים את הפטור הזה. נכון שהוא מתוקצב, אבל איך קובעים לשגרירות כמה תלושים לדלק היא תקבל? מי מחליט על זה? כמה צריך להוריד מהגרמנים ולתת למכון גתה?

צלי רשף:

	איך מפקחים על השימוש של זה?

ישעיהו בן-יהונתן:

	מתן הפטור ניתן לפי המשרות ולפי כמות המכוניות. מדובר על בין 300 ל-500 שקל מס על דלק.

סמדר אלחנני:

	כשעולה מחיר הדלק גם עולה הבלו.

ישעיהו בן-יהונתן:

	אנחנו מטפלים בזה בהתאם.

טלי דולן:

	עד היום זה היה במסגרת הוועדה למיסוי מסים עקיפים. הם היו באים אלינו ומראים לנו בקבלות שמכון גתה הוציא כך וכך כספים על דלק. לפי האמנה הבינלאומית אנחנו צריכים לכבד את זה ולכסות את זה. מה שאנחנו בעצם רוצים לעשות עכשיו זה לעגן את זה בחקיקה כדי שתהיה שקיפות, כי את הוועדה למיסוי מסים עקיפים חלק מכירים וחלק לא.

אבשלום וילן:

	אם היתה חריגה, למה לא מביאים את זה עם מקור מימון?

ישעיהו בן-יהונתן:

	אין כאן חריגה. נתנו את הפטור הזה לשגרירות גרמניה, כאשר עכשיו אנחנו נותנים את זה לגוף עצמו. 

אבשלום וילן:

	כבוד היושב-ראש, האם אפשר, בהתאם לנייר שסמדר הגישה לנו, לבקש סיכום מהחשכ"ל כמה הוציאו עד היום בנושא הזה, ואם יש חריגה איך הוא מממן אותה?

היו"ר יעקב ליצמן:
	
	אפשר לבקש.

מוסי רז:

	אני בעד הדבר הזה. באירופה, בעיקר במדינות כמו גרמניה, כל הנושא של מיסוי על הדלק הוא אחת מהמחלוקות האידיאולוגיות שקיימות בין מפלגות שונות, כי יש לזה השלכות על איכות סביבה, על כלכלה, על בריאות, על פער חברתי. אני חושב שהגיע זמן לקיים פה דיון בנושא מיסוי הדלק והסולר, שבארץ הוא יחסית נמוך וראוי שיהיה גבוה יותר. 

היו"ר יעקב ליצמן:

	מי בעד צו הבלו על דלק (פטור) (תיקון), התשס"ג-2002, ירים את ידו?

ה צ ב ע ה
בעד – 6
נגד – 0 

אושר

































3. תקנות הנמלים, התשס"ג-2002 (הקטנת דמי רציף ביבוא).


שלמה אליישר:

	מדובר בהפחתת תעריפים. שר התחבורה מבקש את אישור הוועדה להסכם של הממשלה עם רשות הנמלים בדבר הפחתת דמי רציף בייבוא מ1.1 ל1.02. 

היו"ר יעקב ליצמן:

	למה אתם מפחיתים?

שלמה אליישר:

	הפחתת דמי רציף זה חלק ממהלך כולל. מעבר להפחתה של התעריפים זה גם יוצר יותר רציונליזציה בתעריפים. 

היו"ר יעקב ליצמן:

	זאת הפחתה די גדולה.

שלמה אליישר:
	
	כנגד זה המדינה הורידה את התמלוגים מ-11% ל-8% והעלתה לדברים שאושרו ומבוצעים הלכה למעשה, כמו את דמי האחסנה של מכולות.

	היו 3 מרכיבים להסדר. מדובר על הסכם שהוצג ב-2001 ושהתחולה שלו היא מ-2003. זה לא שעכשיו אנחנו ממציאים משהו חדש. אז היו מספר מרכיבים להסכם. הממשלה לקחה תמלוגים של 350 מיליון. הוחלט גם להפחית את דמי הרציף ב7.3% בייבוא. כנגד זה המדינה הפחיתה את התמלוגים שלה מ-11% ל-8% באופן רציף, לאורך כל השנים, כלומר הפסד הכנסה לממשלה של 50 מיליון מידי שנה, כאשר בנוסף לכך, כגורם מקזז, הועלו דמי אחסנה לייבוא וייצוא משיקולים תפעוליים על-מנת לזרז הוצאת מטענים. 

צלי רשף:

	לא ברור איך זה יתבטא בהכנסות.

נחום לנגנטל:

	זאת ההוכחה הכי טובה לאיך ההממשלה עובדת דפוק. המדינה באה ואמרה לרשות הנמלים: "ניקח מכם את 350 מיליון השקל שחסכתם". זאת המדיניות המטורפת של הממשלה נגד התאגידים שלה. הממשלה עשתה תרגיל חשבוני. היא לקחה הלוואה מרשות הנמלים. באים אלינו היום עם בקשה להפחתת נמל רציף. זה בעקבות לחץ אמריקני להפחית את אגרות היבוא ולהשוות אותן פחות או יותר לאגרות הייצוא. אני בעד שנאשר את זה, כי אם לא נאשר את זה זה עוד יותר יכה את רשות הנמלים. 

היו"ר יעקב ליצמן:

	מי בעד תקנות הנמלים, התשס"ב-2002 (הקטנת דמי רציף בייבוא)?

ה צ ב ע ה
בעד – 4
נגד – 0

אושר
הישיבה ננעלה בשעה 9:50


































 













